Huseklepp skriver toårskontrakt med Haugesund

Brann-heltens nye avtale er ferdigforhandlet.

Publisert Publisert 20. oktober 2016

SKIFTER KLUBB: Erik Huseklepp går til Haugesund og er enig med klubben om en toårskontrakt. Foto: Ørjan Deisz

Denne artikkelen er over tre år gammel

Erik Huseklepp (32) er enig med Haugesund om en avtale fra 2017. Det melder lokalavisen Haugesunds Avis.

BT vet at kontrakten med Branns medaljerival, vil strekke seg over to år.

— Alt som skjer med meg som fotballspiller tar vi etter sesongen. Nå fokuserer jeg bare på sølvkampen med Brann, er Huseklepps kommentar.

Det var tidlig i oktober BT meldte at Haugesund og Huseklepp forhandlet. Tidligere i høst ble det kjent at Brann ikke ville tilby Huseklepp en toårskontrakt, og brøt forhandlingene med veteranen.

Brann-sportssjef Rune Soltvedt var klar på at kontraktslengen var bøygen i forhandlingene.

- En ny avtale ville gått inn i lønnsstrukturen de andre spillerne er kommet inn i. Det hadde vært noe begge parter hadde blitt enige om , sa Soltvedt.

Les om det første tilbudet fra Brann her

Haugesunds sportssjef, Jostein Grindhaug, har ikke svart på BTs henvendelse torsdag. Tidligere i måneden sa han følgende om Huseklepp:

— Erik er en bra spiller, og noe mer er det ikke å si.

Mer enn 300 kamper

Erik Huseklepp har scoret 67 mål på 304 kamper for Brann. Han har spilt for klubben i to perioder og var en populær del av stallen som vant seriegull i 2007. Etter den første, suksessfulle Brann-perioden dro Huseklepp utenlands, der han spilte for italienske Bari og engelske Portsmouth og Birmingham. Årets sesong er Huseklepps 11. i Brann, og selv om han for det meste har måttet være innbytter, har Huseklepp bidratt med nest flest mål og målgivende i laget. Så sent som i forrige Brann-kamp, mot Lillestrøm, slo Huseklepp en målgivende pasning.

Han har lenge vært hemmelighetsfull om hvor han vil fortsette fotballkarrieren.

— En avgjørelse om min egen fremtid tar jeg når sesongen er over, men det er naturlig at klubber er interesserte når man er i sitt siste kontraktsår

Publisert Publisert: 20. oktober 2016 11:09 Oppdatert: 21. oktober 2016 16:36